สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 25 ธ.ค. 60
25 ธ.ค. 2560

ดัชนีดาวโจนส์ตลาดหุ้นนิวยอร์กปิดในแดนลบเมื่อวันศุกร์ (22 ธ.ค.) ท่ามกลางปริมาณการซื้อขายที่เบาบาง เนื่องจากนักลงทุนชะลอการซื้อขายก่อนถึงวันหยุดเทศกาลคริสต์มาสในช่วงสุดสัปดาห์ที่ผ่านมา
ดัชนีเฉลี่ยอุตสาหกรรมดาวโจนส์ปิดที่ 24,754.06 จุด ลดลง 28.23 จุด หรือ -0.11% ดัชนี NASDAQ ปิดที่ 6,959.96 จุด ลดลง 5.40 จุด หรือ -0.08% ดัชนี S&amp;P500 ปิดที่ 2,683.34 จุด ลดลง 1.23 จุด หรือ -0.05%
 
ตลาดหุ้นยุโรปปิดลบเมื่อวันศุกร์ (22 ธ.ค.) จากปัจจัยการเมืองในสเปน หลังพรรคการเมืองที่สนับสนุนให้แคว้นกาตาลุญญาแยกตัวเป็นเอกราชจากสเปน ได้รับชัยชนะในการเลือกตั้งท้องถิ่นแคว้นกาตาลุญญา ส่งผลให้เกิดความกังวลว่าสเปนจะกลับมาเผชิญวิกฤตทางการเมืองอีกครั้ง ซึ่งจะบั่นทอนเสถียรภาพของยุโรปด้วย
ดัชนี Stoxx Europe 600 ปรับตัวลง -0.41 หรือ -0.10% ปิดที่ 390.28 จุด
ดัชนี CAC-40 ตลาดหุ้นฝรั่งเศสปิดที่ 5,364.72 จุด ลดลง 21.25 จุด หรือ -0.39% ดัชนี DAX ตลาดหุ้นเยอรมันปิดที่ 13,072.79 จุด ลดลง 36.95 จุด หรือ -0.28% ดัชนี FTSE 100 ตลาดหุ้นลอนดอนปิดที่ 7,592.66 จุด ลดลง 11.32 จุด หรือ -0.15%
 
ตลาดหุ้นลอนดอนปิดในแดนลบเมื่อวันศุกร์ (22 ธ.ค.) จากแรงกดดันของสกุลเงินปอนด์ที่แข็งค่าขึ้นเมื่อเทียบกับดอลลาร์สหรัฐ หลังจากที่สำนักงานสถิติแห่งชาติของอังกฤษได้เปิดเผยตัวเลขผลิตภัณฑ์มวลรวมภายในประเทศ ซึ่งขยายตัว 0.3% ในไตรมาส 3
ดัชนี FTSE 100 ลดลง 11.32 จุด หรือ -0.15% ปิดที่ 7,592.66 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อวันศุกร์ (22 ธ.ค.) ท่ามกลางปริมาณการซื้อขายที่เบาบางก่อนถึงวันหยุดเทศกาลคริสต์มาส โดยตลาดได้ปัจจัยหนุนจากรายงานของเบเกอร์ ฮิวจ์ ซึ่งระบุว่า แท่นขุดเจาะน้ำมันที่มีการใช้งานในสหรัฐมีจำนวนทรงตัวในสัปดาห์นี้
สัญญาน้ำมันดิบ WTI ส่งมอบเดือนก.พ. เพิ่มขึ้น 11 เซนต์ หรือ 0.2% ปิดที่ 58.47 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. เพิ่มขึ้น 35 เซนต์ หรือ 0.5% ปิดที่ 65.25 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อวันศุกร์ (22 ธ.ค.) ด้วยแรงหนุนจากข้อมูลเศรษฐกิจที่แข็งแกร่งของสหรัฐซึ่งมีการเปิดเผยเมื่อวานนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1851 ดอลลาร์ จากระดับ 1.1871 ดอลลาร์ ในขณะที่ปอนด์อ่อนค่าลงแตะ 1.3372 ดอลลาร์ จากระดับ 1.3381 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7718 ดอลลาร์ จากระดับ 0.7706 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.31 เยน จากระดับ 113.35 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9901 ฟรังก์สวิส จากระดับ 0.9884 ฟรังก์สวิส
 
สัญญาทองคำตลาดนิวยอร์กปิดเพิ่มขึ้น 0.6% เมื่อวันศุกร์ (22 ธ.ค.) หลังสหรัฐเปิดเผยข้อมูลเศรษฐกิจหลายรายการที่บ่งชี้ว่า เศรษฐกิจสหรัฐยังคงขยายตัวในระดับพอประมาณเท่านั้น ซึ่งหนุนกระแสคาดการณ์ว่า ธนาคารกลางสหรัฐ (เฟด) อาจเดินหน้าคุมเข้มนโยบายอัตราดอกเบี้ยต่อไปในปีหน้า
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8.20 ดอลลาร์ หรือ 0.6% ปิดที่ 1,278.80 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 20.5 เซนต์ หรือ 1.26% ปิดที่ 16.444 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 3.3 ดอลลาร์ หรือ 0.36% ปิดที่ 923 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 10 เซนต์ ปิดที่ 1,029.55 ดอลลาร์/ออนซ์